Foto’s: Sementtrok ploeg in nege motors inDie vragmotor wat sement vervoer het. Foto: ER24 Vyf mense is beseer nadat ŉ vragmotor Vrydagoggend tydens spitsverkeer in nege voertuie op die N1-snelweg in Johannesburg ingeploeg het. Een van die motors wat in die slag gebly het. Foto: ER24 Na verneem word, het die vragmotor sement vervoer toe die remme glo onklaar geraak het voordat die ongeluk op die N1-noord naby die 14de Laan-afrit in die weste van die stad gebeur het. Die vragmotor het langs die pad aan die onderkant van ŉ steilte op sy sy tot stilstand gekom. Drie bane moes vir verkeer gesluit word. Een van die motors wat in die slag gebly het. Foto: ER24 Russel Meiring, woordvoerder van ER24, het gesê paramedici van verskeie nooddienste het hulle na die toneel gehaas. “Gelukkig het net vyf mense geringe beserings opgedoen. Hulle is op die toneel behandel en na verskeie hospitale geneem vir verdere behandeling en waarneming,” het Meiring gesê. Beamptes van die brandweer en snelwegpatrolleerders het die sement wat op die hoofweg gemors is, opgeruim.